เกิดอุทกภัย 10 จังหวัด สถานการณ์คลี่คลายแล้วทุกจังหวัด เร่งสำรวจความเสียหาย ให้การช่วยเหลือประชาชน
กรมป้องกันและบรรเทาสาธารณภัย หรือ ปภ. รายงานจากสถานการณ์ลมตะวันออกและลมตะวันออกเฉียงใต้ที่พัดปกคลุมอ่าวไทยและภาคใต้มีกําลังแรง ประกอบกับมีหย่อมความกดอากาศต่ำกําลังแรงปกคลุมบริเวณอ่าวเบงกอลตอนกลางและทะเลอันดามันตอนบน ทําให้บริเวณภาคใต้มีฝนตกหนักบางแห่ง โดยปริมาณฝนที่ตกสะสมทำให้เกิดน้ำท่วมฉับพลันและน้ำป่าไหลหลากในช่วงวันที่ 5 พฤษภาคมจนถึงปัจจุบัน (12 พ.ค. 65) เกิดสถานการณ์อุทกภัยรวม 10 จังหวัด ได้แก่ เชียงใหม่ น่าน แม่ฮ่องสอน นครพนม อุบลราชธานี ประจวบคีรีขันธ์ ชุมพร สุราษฎร์ธานี นครศรีธรรมราช สงขลา รวม 12 อำเภอ 15 ตำบล 40 หมู่บ้าน ประชาชนได้รับผลกระทบ 681 ครัวเรือน มีผู้เสียชีวิต 2 ราย (สุราษฎร์ธานีและประจวบคีรีขันธ์) สถานการณ์คลี่คลายแล้วทุกจังหวัดสำหรับสถานการณ์จังหวัดแม่ฮ่องสอน หลังจากช่วงเย็นวานนี้ (11 พ.ค.65) เกิดฝนตกหนักมีน้ำล้นตลิ่งเข้าท่วมในพื้นที่หมู่ 8 ตำบลผาบ่อง อำเภอเมืองแม่ฮ่องสอน ส่งผลให้ประชาชนได้รับผลกระทบ 6 ครัวเรือน ไม่มีผู้บาดเจ็บและเสียชีวิต โดย ปภ.แม่อ่องสอน และหน่วยงานที่เกี่ยวข้อง เข้าสำรวจความเสียหายและให้การช่วยเหลือ พร้อมเร่งระบายน้ำออกจากพื้นที่ ปัจจุบันสถานการณ์คลี่คลายแล้ว ได้ประสานจังหวัดจัดเจ้าหน้าที่ลงพื้นที่เร่งสำรวจประเมินความเสียหายในพื้นที่ที่ได้รับผลกระทบ เพื่อให้การช่วยเหลือตามระเบียบต่อไป